khistorydata/jeongjo-sjw-relations huggingface dataset:
정조 24년
庚申五月初五日寅時上詣景慕宮展拜入侍時行左承旨鄭尙愚右承旨兪漢寧左副承旨徐有聞右副承旨朴崙壽同副承旨韓致應假注書尹鼎烈記事官金珍恪記注官承膺祚檢校直提學徐龍輔李晩秀檢校直閣沈象奎直閣金近淳以次侍立訖上具翼善冠衮龍袍乘輿出交泰門永淸門明政門弘化門由逌瞻門日瞻門入宮大門至降輿所降輿仍詣板位行再拜禮入廟內奉審訖還御齋殿改具遠遊冠絳紗袍出齋殿門詣省牲省器位省牲仍命隷儀訖還御齋殿命有聞與本宮提調掌樂提調宮司及協律郞入侍有聞與本宮提調徐龍輔掌樂提調李書九宮司具悌元徐洛修朴宗慶協律郞李英裕等進伏訖上敎書九曰隷儀初獻時樂作頗合節奏矣書九曰然矣上命掌樂一提調入侍珍恪承命出傳與掌樂一提調趙鎭寬偕入進伏上敎英裕曰爾以協律郞旣入來如有所見仰陳也書九曰此協律郞有所作樂譜矣上敎鎭寬曰卿其間頻頻往來於樂院肄習云凡節果何如鎭寬曰尙未鍊熟且臣等俱不嫺樂譜難期其漸勝之效而英裕所輯樂譜比今之樂減者過半矣上敎英裕曰爾必有所見詳陳也英裕曰迎神時九成恐爲太遲而朱子南嶽廟樂之論亦以爲樂之太遲此固好矣人之久立反欠禮節矣大抵樂者莫如約而盡如從約而盡之道則迎神節次以四成磨鍊宜矣上曰爾言果有依據者乎英裕曰唐之大祀皆用四成且世宗朝臣文獻公朴堧嘗有迎神時用四成之論矣上曰爾之所作樂譜之句語多少果何如英裕曰有多者少者而樂之爲貴者節調得宜長短皆齊然後方爲雅樂矣上曰被之管絃者欲遵古禮又追古樂何以則一反古制使愚夫愚婦皆曉然知宗廟鄕黨所用之樂耶朱子之論佾舞必有可採者矣四佾則幾人乎英裕曰四佾之數爲十六人而引出引入以單樂用之恐合便簡矣上曰予亦知其然而若使數三年肄習則似或繹如其亦未易也英裕曰敎工輩鍾磬之奏假托名物長短互失三代之音未有聞焉而且況壬辰以後樂工散亡節音難尋使有司之臣思所以反古之道則將爲天下萬世法矣上曰言則是矣英裕曰自古論樂者不爲不多而今若改之則參用蔡元定律呂新書似有益矣上曰爾之所奏皆好矣夏間當更招其時入來則以小學事有更詢者矣仍命先退英裕退出書九曰祭享時樂律所重自別不必輕先改之自樂院一番肄習然後裁處似好矣上曰豈以一蔭官所奏遽然改之乎有聞曰右通禮趙得永以弘陵典祀官過享後足可進參於今日展拜時而尙不待令事甚可駭所當重勘而本院請推之外無他可施之律何以爲之乎上曰拿處可也出擧條龍輔曰卽接京畿監司徐鼎修移文枚擧南陽府使李近胄牒呈以爲司僕寺納珍島牧場收稅穀所載船一隻到本府倉島下地界逢風致敗云矣致敗之報聞極驚心牧場屯穀與田稅大同有異拯米改色雖不得擧論曾在丁亥因故相臣金致仁所奏本官之親審鉤拯道臣嚴覈狀聞竝依稅大同例擧行事已有出擧條定式行會其後湖西湖南地界適有臭載皆已依定式具格擧行而至於京畿地方幸無此例難於創行云本寺屯稅事體自別故相筵奏亦有深量湖西湖南之所已行之者不宜異同於畿內今亦依定式卽爲具格狀聞而漂失穀物嚴飭鉤拯之意分付道臣何如上曰依爲之出擧條上敎鎭寬曰卿備堂不爲行公云過矣近日賓廳所聞大同皆上來云乎鎭寬曰未及聞之矣上曰無論某某有司之臣至於糶糴不知爲何物及其爲守宰道伯豈不狼狽乎凡今之民弊無出糶糴必商確可也上曰宮司近日則閑暇乎悌元曰然矣上敎洛修曰爾年幾何洛修曰四十五歲矣上敎悌元曰爾年則幾何悌元曰五十歲矣上曰能言人所難言之言而略無顧忌者予於故重臣具庠見之予以是嘉之矣故重臣嘗言禮學不如其子云悌元果知禮學乎悌元曰無所知矣上曰重臣生時作典律通寶一見而皆有益於國家之事也有司之臣與爲守令者不可不一番取見其所輯矣仍敎悌元曰汝家有之乎悌元曰本草與冊子皆有之矣仍命書榻敎曰司僕判官之代令該曹口傳差出上曰今番之雨好矣雖云不足移秧亦似晩矣鎭寬曰連日之雨滲濕不止土潤之故深注地底矣上曰見開城留守雨澤狀啓則水深爲三寸長湍與此處不遠而水深則四寸云幸且異矣蓋漢南太不足何以則均沾乎上曰故重臣鄭民始每以本宮傷瓦爲慮一竝改瓦之意有所筵稟而事甚重難尙稽于今宮司等見其傷毁處乎洛修曰未及見之矣上曰宮苑櫻桃今年則蕃熟何如洛修曰不如昨年云矣上曰予每以糧食知之而今年則不成說矣上曰祭享時若雨則宮司立於何處乎悌元曰立於簷下矣上曰獻官則立於何處乎悌元曰立於神門東夾矣上曰如雨則以此爲之可也上敎鎭寬曰四更一點行祀誠好而今則筋力每患不得如意甚可悶然矣俄者樂調之用四成云者猶或彷彿而三成則似不合當矣鎭寬曰三成決難用之矣命有聞等退出少頃上出齋殿門乘輿由日瞻門逌瞻門入弘化門明政門永淸門交泰門還內諸臣以次退出
정조 24년
庚申五月初五日申時上御誠正閣禮房承旨坐直承旨入侍時右承旨兪漢寧左副承旨徐有聞假注官尹鼎烈記事官金珍恪記注官承膺祚以次進伏訖上曰前全羅監司入侍出榻敎珍恪承命出傳與前全羅監司趙宗鉉偕入進伏有聞曰每當景慕宮祭享時則有承旨進去之時或有不進去之時今番則何以爲之乎上曰今日則不遣承旨須齋潔致誠之意宮官許申飭可也上敎鼎烈曰今日前完伯入侍說話爾須詳記也上曰前完伯衰朽甚於前日乎有聞曰見其行步益知其不如前矣上敎宗鉉曰卿周年反面而俄者見其入來之狀行步甚蹣跚乎宗鉉曰間經重病凡百皆不如前而及登筵席更無餘恨矣上曰老人穩過於南土無事上來甚貴而以卿之先卿所經之事言之爲卿而始也有慮終焉無事尤可奇也且況累代相繼而莅此任者乎大抵近來紀綱掃地至有宋文述事名以臺閣疏語沒着落國綱則雖壞卿則緣此而還朝可蒸餠以食矣宗鉉曰臣甚鹵劣遭此彈劾而今者反面還爲多幸矣上曰沿路雨澤何如宗鉉曰昨夜振威地見其雨下而大體則忠淸道不如湖南湖南不如畿甸矣上曰湖南昨年年事何如宗鉉曰大抵豐稔矣上曰民瘼一一詳陳也宗鉉曰臣病餘精神昏耗言語艱澁不能盡意敷奏當以擧條仰達矣其中金堤萬頃等邑弊將至廢棄之境而金堤時郡守方欲矯救而不知何以則爲好矣上曰時郡守誰也宗鉉曰李在翼矣上曰近年金堤等邑荐歉之餘民勢轉益懸罄昨年雖稍熟民必不知爲樂歲每一念及何時弛心卿新從湖南反面諸邑邑弊民瘼何如宗鉉曰豐歲以未捧登聞萬萬惶悚故如高敞縣之數十年反逋外金堤等邑不敢擧論而大抵金堤甲寅以後連値歉荒許多還穀準捧極難臣於昨冬捧糴時另飭該倅其所收殺不爲不多而其中三四面則昔之百餘戶大村今爲數十戶此等處似不得一一準捧穀簿至重雖不敢仰請闊狹而聖念及此至勤下詢今若稍欲矯救則就此三四面以其所受之還限以數三年流伊收捧則民可以還集糴可以準充矣至於萬頃之穀多民少實爲痼弊而若使較戶量穀如上所論則弊可以自祛矣上曰先從卿之所奏金萬兩邑依此爲之而外此金萬等邑蘇弊之方令新道臣各別商量以民卽還聚土日加闢之道論理陳聞事廟堂嚴飭分付限年事令廟堂稟處可也出擧條宗鉉曰各邑公穀上下者之不卽會減誠一痼弊雖以全州一邑言之未會減之數至於四千三百餘石之多不得已取用於留庫中便同年例非但虛留之有乖法意當減不減事面苟艱外此諸邑亦多有似此處數雖不同弊則無異一竝隨所報卽爲會減似好矣上曰日前以此領相出擧條有所釐正定式者卿未及聞之乎問于廟堂使之草記可也出擧條宗鉉曰糴政之紊亂大關生民疾苦說此弊者輒稱湖南最甚臣亦粗有所領略而大抵各邑鎭應分之穀多寡不一每戶所受多或爲數十石少則不滿一包多處每患難捧而徵及鄰族少處無所聊賴而終乏種糧不可不較戶量穀及今變通然後民可以支保今若毋論夏穀秋穀接壤處則從便移轉隔遠處則量宜移貿又以各衙門分留之穀分數互換俾無偏多偏少之患而每於道臣遞歸後各邑穀摠使新道臣修成冊上送備局憑考察飭則庶有實效令廟堂稟處何如上曰時措之宜莫先於平均糴政此乃每筵語到者廟堂亦當留意於對揚之方而卿言又如此依爲之出擧條宗鉉曰近來舊初不名邑最爲災政淆亂之階邑倅初不知其的在何處只憑該吏之言入錄災摠而營門亦不知其眞僞削減不許則輒以今災所俵之結推移分排於所謂舊災故各邑俵災之善否營門無以詳知今此舊災虛實先爲詳覈然後民可以蒙實惠逐邑改量雖難遽議至於査陳不甚爲難毋論量陳永頉各從其所在處字號犯標一一錄出各出里已上面已上別成案冊分上營邑各邑則逐庫踏驗營門則抽栍摘奸次次査櫛則已蒙減之陳頉未蒙頉之舊災自可辨別還起之落漏者還錄實結舊災之未頉者亦卽許頉則庶可杜虛實相蒙之弊竝令廟堂稟處何如上曰這名色諸道中畿甸外無枚擧登聞於年分狀啓之例而故重臣之按道也別爲狀請蠲減意謂其後湖南一道無把束白徵今聞卿言厥弊未免依舊然則年前釐正可謂烏有若此而所謂俵結卽不過有名無實令有司堂上就議大臣其所矯救之道別般講確草記稟處可也出擧條上曰卿排店上來乎宗鉉曰然矣上曰老人何以排店而其時以何病祟而然乎宗鉉曰潛消暗鑠自然如是矣命先退宗鉉退出上曰下直守令如不出去兼春秋與之偕入也珍恪承命出回奏曰已爲出去矣仍命退承史以次退出
정조 24년
行都承旨未差行左承旨鄭尙愚坐右承旨兪漢寧坐左副承旨徐有聞坐右副承旨朴崙壽坐直同副承旨韓致應坐直注書金啓溫病一員未差假注書尹鼎烈仕呂東植仕直事變假注書金秀鍾仕
정조 24년
徐有聞啓曰初七日初八日長陵忌辰祭齋戒正日初九日初十日獻陵忌辰祭齋戒正日十一日孝昌墓忌辰祭正日相値視事頉稟之意敢啓傳曰知道
정조 24년
鄭尙愚啓曰新除授行都承旨金勉柱時在開城府任所斯速乘馹上來事下諭何如傳曰前望乏人雖已點下數遞可悶仍任
정조 24년
備忘記慶尙右兵使李仁秀下直長弓一張長箭一部片箭一部筒兒一箇賜給
정조 24년
備忘記釜山僉使趙文彦下直長弓一張長箭一部片箭一部筒兒一箇賜給
정조 24년
傳于徐有聞曰三使臣留待
정조 24년
傳于徐有聞曰三使臣入侍
정조 24년
傳于鄭尙愚曰兵刑換房
정조 24년
傳于鄭尙愚曰來待諸臣入侍
정조 24년
以校理朴宗京副校理閔耆顯牌不進罷職傳旨傳于徐有聞曰只推
정조 24년
徐有聞以弘文館啓曰本館下番闕直事甚未安修撰金履載卽爲牌招入直校理朴宗京副校理閔耆顯旣有只推之命一體牌招察任何如傳曰允
정조 24년
以校理朴宗京副校理閔耆顯副修撰金載牌不進罷職傳旨傳于徐有聞曰只推
정조 24년
以京畿監司徐鼎修啓本長湍府姜卜世致死委折業分定屬事由査實馳啓事判付內啓下義禁府爲旀觀此査啓所謂朴基爀者當初卿府對供中不爲從實之狀極爲痛駭是置無論三名與八九名雖一名旣勤則何敢爲發明之計於王府淑問之下乎況旀死者之根因則似未必由於威逼而轉轉使之死由於基爀基爀亦何敢辭其罪乎朝家之設置命吏欲令敦風敎而女不勃谿夫不反目之類甘聽干囑之說敢爲法外之擧致使厥女之父佶頃於干囑者門前如許守令若不嚴法處之江漢之遊女皆將爲邑民强暴侵汚潛騙之物其在不問殺人之義所關非細保放罪人朴基爀更爲拿囚捧口招然後仍於其啓本加倍勘律以聞爲旀干囑之强暴道伯親執嚴刑照法處斷事回諭爲良如敎
정조 24년
鄭尙愚以兵曹言啓曰今五月初九日二番羽林衛番次而該番將未差依例口傳差出以爲領率入直之地何如傳曰允
정조 24년
鄭尙愚以兵曹言啓曰卽接慶熙宮衛將牒報則開陽門內西邊中松一株拔根顚仆云令該所依例斫去之意敢啓傳曰知道
정조 24년
禁府啓目粘連時囚罪人朴基爀原情云云判付內辭意發問目嚴加究問則法外定屬之事含冤致命之由無辭自服一一遲晩罪杖一百收贖告身盡行追奪流三千里定配私罪奉敎依允爲旀功減一等爲良如敎又啓目右通禮趙得永原情云云傳旨內辭緣泛稱遲晩所當請刑是白乎矣曾經侍從勿爲請載在大典通編議處何如啓依允
정조 24년
工曹判書洪檍疏曰伏以臣以齒則至衰耄也以情則至危臲也雖於夢寐之間豈有一分當世之念而低徊戀結蹲仍至此者蓋亦有待耳幸於今春躬逢千一之會穫忝任事之末仰賭無前之慶禮昵近溫文之德容老臣蹈舞之忱百倍他人於是乎臣之從前丐身之願行將遂矣自謂世人之齕齕於臣者亦庶幾相忘於江湖而今玆憲臺之啓出而始知世之不捨臣也如此噫噫汔可休矣倘非天地之大日月之燭至仁至明則其不免薤粉也必矣始而問啓之命俾開自暴之路終焉昭晢之敎又出尋常萬萬雖使臣脣焦舌弊自爲之言何以加此字字恩諭明白懇惻闔門聚首莊誦百回不覺血涕之盈眶臣是何人得之於君父至此之極也噫前後橫逆之來凡爲幾遭而終始曲保之恩不啻再造顧臣餘生無幾報答無地此臣所以竊自傷悼者只當子子孫孫世世生生隕首結草圖酬萬一而已至於本事則已悉於前日之啓何足呶呶較辨而臣性本慵疎在未老之前一切家務無論巨細未嘗親自照檢則況今位忝崇秩年老不省之時乃反區區爲營利之事哉臣雖無似汚不至此此則不待臣畢而聖明已盡照燭無餘臣何必費辭自明也抑臣所自疚者涉世昧方多仇少與坐受疑謗至于今不已苟使臣淸愼有素足以見孚於同朝雖巧於洗索者亦不可得以指論矣今於將頹之景乃以鄙瑣之事名登白簡貽羞淸朝撫躬慙恨直欲無生玆敢露章自列仰瀆崇嚴伏乞聖慈俯垂矜諒將臣所帶職名亟許鐫削仍令斥退永刊朝籍以快人心以靖私義千萬幸甚臣無任云云答曰省疏具悉卿其勿辭行公
정조 24년
行左參贊金文淳疏曰伏以臣以人以器百無肖似而遭被不世之洪造躋躐崇顯兜攬淸要今已數十年所矣服之不衷災亦隨之蒲柳脆質未秋先衰狗馬賤疾寧日恒少自縻惠局之重任益無一分堪承之望非不欲仰首哀鳴以祈遞免之渥而自念受恩如天圖報無地間値邦家莫大之慶有非人臣言私之時故黽勉隨行恬若固有前後八九朔之內了無一半事攸爲莫效涓埃之忱徒招尸素之譏滿心惶恧靡所容措忽自月前重嬰奇疾藥餌罔功床簀待盡而今幸托賴恩庇少得生道庶幾因此而久久調治則復起爲人容有望而危敗之症雖似略減補瀉之道尙云兩難冒虛脚軟欲起還仆房闥之間猶難自運昨者政府物膳進獻之役實無强赴之勢而事莫重變通沒策只得捨命而趨承矣夜來宿症挾感越添暈倒涔涔不省人事雖方左右刀圭而顧此症樣難責時月之效也明矣伏枕宛轉之中最悶抑者虛縻金穀之隆寄便作養病之閑局一味抛置百度漫散緣臣一介之故而有妨國家之重務撫躬慙負實爲難瞑恨假令臣之才局謀猷非此莫可以今病情固無自力之勢況以千不近萬不似之蹤久據匪據生死以之則其爲辱聖簡而壞廉防當復如何玆不得不力疾構章疾聲號籲伏乞天地父母俯憐將死之言特軫非飾之懇亟許遞改臣本兼諸任以便將息以卒生成之澤焉臣無任云云答曰省疏具悉卿其勿辭行公
정조 24년
京畿監司徐鼎修疏曰伏以臣冒膺見職行將歲周歲夷考其間瘡疣醜拙固不可以一二數也乃者大司諫李基讓之疏以竹山獄案事拈出斷斷結之曰民安得無冤臣於是不勝瞿然悚恧之至殺獄文案一句一語之有無而關係人生死諫長之言是矣爲道臣者此而不審使緊關句語未免脫落曚然修啓幾致獄情不明平民齎冤則其罪何居本事已經處分今不必覶縷而臣所萬萬惶蹙者我殿下凡於恤囚審獄難愼惻怛之至意有可以貫金石孚豚魚而臣固無狀不能對揚德敎乃又昏憒遺錯至速人言辜負之罪益無所逃況臣年來疾病沈痼神精消沮卽一未冷之體也簿書期會尙患顚錯尤何望於下察冤鬱之情上副委畀之重哉自知一日居官貽一日之害而煩瀆是懼泯默以處則是重其罪也臣何敢爲此臣何敢爲此伏乞天地父母諒臣矜臣亟遞所帶藩任仍治其罪俾得歸養老父畢命邱壑以卒生成之澤焉臣無任云云答曰省疏具悉卿其勿辭察任
정조 24년
戶曹判書李在學疏伏以臣之無妄一疾出入危域首尾三十有餘日矣始以外感內傷之症猝至沈篤奄奄有難保之形雜試藥餌幸得少減旣減之後宜其漸次差復而餘症彌苦終未顯勝蓋因眞元之大虛血分之盡耗嘔逆而不能食煩燥而不能寢寒熱交攻痞滯又甚藥道則補瀉俱難病狀則進退無常委頓澌綴成一籧篨房闥之間亦不能隨意動作不知何時可以束帶赴公而此時重任之尙在身邊其所惶悶非但臣一己之私也向日方物封裹之次堂替行已不免國體之萬萬苟艱且當宵旰憂勤之時策勵群工罔或怠而乃以度支之重便作養病之坊揆以事面豈容如是乎如臣之空疎昏劣雖令不病而健猶且憒憒然不勝其任況以此貌樣其何以應事務之劇理文簿之煩乎前月一疏未蒙體諒之恩今苟可已則豈敢爲屢瀆之計而賤疾之蘇完無期公務之瘝曠且多百爾思量惟有劃卽遞解以便公私而已玆不得不收拾神思略具文字更以目下實狀呼籲於天地父母特賜矜憐將臣職名亟行鐫免俾得以便意調治獲延殘喘則實終始生成之澤也臣無任云云答曰省疏具悉卿其勿辭調理行公
정조 24년
領議政李秉模疏曰原疏未下答曰省疏具悉卿懇卿銜命渡浿喜雨隨車以西民歡聳之情推可知於諸路卿之獻賀予誠康色而受之時任大臣之仍佩命召往來多有中書之例安心作行式遄其還傳于朴崙壽曰此批答所當下送史官而史官而道內兼史傳諭有特敎則例爲之此意下諭箕伯兼史或文守令察訪中權差兼史趁領相渡江使之狀聞
정조 24년
庚申五月初六日卯時上御誠正閣諸承旨入侍時行左承旨鄭尙愚右承旨兪漢寧左副承旨徐有聞右副承旨朴崙壽同副承旨韓致應假注書尹鼎烈呂東植記注官承膺祚金啓濂檢校直閣沈象奎以次進伏訖上曰下直閫帥邊將及差使員邊將入侍出榻敎鼎烈承命出傳與慶尙左兵使李仁秀偕入進伏釜山僉使趙文彦薺浦萬戶任希學立於階下上曰有司堂上入侍出榻敎鼎烈承命出傳與備局有司堂上李書九偕入進伏命閫帥進前仁秀進奏職姓名上曰貪饕之風近來爲甚前帥譴遞由於不法下去後須以貞白二字勉勉做去爲可而辭陛後卽爲治發也上曰諭書符單已爲書置持入也賤臣承命出持入諭書符單尙愚跪進書下訖賤臣出給命仁秀先退文彦進奏職姓名上曰爾於其間何去文彦曰間以穩城府使待罪矣上曰下去善爲之也希學進奏職姓名上曰爾是誰之族也希學曰忠烈公任瑋之子也上曰然乎命擧顔敎曰該鎭如有弊瘼奏達也希學曰該鎭還弊誠爲切骨間欲釐正而猝難變通矣上曰該鎭與加德皆是熊川邑境也加德雖已蘇弊該鎭則尙如此誠爲可悶矣書九曰熊川之民以列鎭之故偏被痼瘼矣上曰熊川之民何以堪之加德鎭旣已蘇弊該鎭弊瘼亦爲奏達可也希學曰熊川一境民戶則少而軍役則多未免黃白之徵故六鎭鎭卒擧皆疊役而加德則今果蘇弊矣各鎭還弊在在皆然而本鎭牟還二千八百餘石米太租三穀合爲千餘石而擧皆年久虛錄故臣於待罪之後枚報巡統兩營米太租千餘石僅僅收捧而還戶不過爲七十餘戶則以此千石還穀分排糶糴誠有穀多之慮牟還二千八百餘石則萬無收捧之路依舊虛錄莫重國穀之如是虛錄萬萬惶凜今於俯詢之下敢此仰達矣書九曰沿海鎭堡穀簿之有名無實到處皆然雖値豐稔初不準捧少遇歉荒輒請移轉故元摠愈增而虛欠愈多此宜有一番矯革之道而民戶僅過三千六鎭星羅與本色之穀互相糶糴小民之受困有倍他邑今聞該鎭將所奏鎭卒疊役固爲可矜而至於二千餘石還穀之虛錄誠極寒心此鎭如此餘可推知不可不關問於道伯統帥先從本邑諸鎭另行振刷之政矣上曰依爲之出擧條敎書九曰昨筵前完伯所奏諸條誠是痼弊也原擧條啓下後卽爲草記爲可而完伯所修成冊當付廟堂云注書出去令右副承旨書報前完伯以爲持來之地也賤臣承命出傳上曰湖南右沿今年又爲旱乾云卿亦聞知乎書九曰今年亦果旱乾云矣上曰大抵湖南還弊比嶺南爲尤甚完伯擧條啓下後須以蘇救之方善爲論理也還穀之盡分已成痼弊經用所需專責於此若有不爲着手之道則民之難支必不至於是矣書九曰經用不足故不得不着手於此必也節省用道量入爲出然後可以議到於矯救邊矣上曰完伯所奏金堤事亦須另念蘇救之道爲可而蘆嶺以南民戶之減縮有不成說矣當初碧骨堤所漑之地殆爲十邑而近來則不能修築民不蒙利故金堤等諸邑如是凋殘良可歎也書九曰此堤果是三南大堤也堤傍列邑之如萬頃古阜等邑名皆寓意於堤堰字類可知其蒙利之廣而近來則漸不如古民隨而凋弊猝難修築而矯革之誠爲悶然矣命書九先退命奏公事有聞讀奏全羅監司金達淳狀啓到任事忠淸監司金履永狀啓槐山郡守李得養到任事尙愚讀奏全羅監司金達淳狀啓狀啓謄錄上送事廣州留守金思穆狀啓廟堂稟議事上送事全羅監司金達淳狀啓給馬有旨祗受事水原留守徐有隣狀啓廟堂稟議事上京事忠淸監司金履永狀啓捉虎申飭事京畿監司徐鼎修狀啓進賀正使回還時迎候差使員勿爲出待事分書判付訖敎賤臣曰前完伯擧條斯速書入也仍命退諸臣以次退出
정조 24년
庚申五月初六日辰時上御重熙堂禮房承旨入侍來待諸臣同爲入侍時右副承旨徐有聞假注書呂東植記事官金珍恪記注官承膺祚以次進伏訖上敎書九曰半分穀事冊子幾何釐正耶書九曰姑未盡爲釐正矣上曰冊子中盡分創出之年條及某穀之多寡須加標識俾便考閱之地也上曰前完伯擧條爲趁有司堂上在闕時使之見之故俄有促敎於注書矣更思之老人筋力似難猝乍構成勿計早晩隨成隨送之意注書出諭右副承旨以爲書報前完伯之地也賤臣承命出傳仍命退諸臣以次退出
정조 24년
庚申五月初六日午時上御重熙堂軍士房承旨入侍時行左承旨鄭尙愚假注書呂東植記事官金珍恪記注官承膺祚以次進伏訖上曰黃海兵使事誠爲駭然矣回示何等重律而無難用之於此等事豈可成說乎尙愚曰體統之失雖在牧使擧措之駭然專在兵使矣上曰前完伯擧條詢問句語有誤書處當該承書之注書招入也賤臣承命出傳假注書尹鼎烈進伏敎曰此擧條何爲誤書也當初呼寫之文字爾果記得乎鼎烈曰未能記得矣仍改書下命書榻敎曰王大妃殿進御順氣飮自今日限五貼煎入仍命退承史以次退出
정조 24년
庚申五月初六日午時上御誠正閣右副承旨入侍三使臣同爲入侍時右副承旨朴崙壽假注書呂東植記事官金珍恪記注官承膺祚進賀兼謝恩正使具敏和副使韓用龜書狀官柳畊以次進伏訖上曰卿等果善爲行役乎敏和曰好爲往返矣上曰今番回還何其遲也果無別般事端而然耶敏和曰他事則無之而以祈雨祭齋戒文書出納不得如意爲之故致此遲滯矣上曰文書出納果有怠緩之端而然耶用龜曰別無怠緩之端而凡干文書皆由內閣入之故出納之際自致遲滯矣上曰書狀之初次奉使今爲幾年之後更作此行乎屢次詳觀則必有料量者矣畊曰臣於乙卯節行後今爲六七年而向來則市肆之間殆至人肩磨之境矣今番柵門內則雖稍勝皇城之內市肆排置陡覺不如前而人心之獰悍比前尤甚矣上曰市肆之比前稀疎緣何而然云耶畊曰專由於財貨之不足而然云矣上曰上使連年入見果爲何如敏和曰市肆則比昨年亦爲稀疎而昨年則財貨交易相續於留館矣今番則物貨買賣至爲鮮少矣上曰副使則初見矣亦爲何如而果爲游覽否用龜曰樓臺壯麗可謂初見而別無山川之形勝亦果時時遊覽人或謂好矣而臣則不以爲然矣上曰皇帝治政果爲何如耶用龜曰凡節未能詳知而都民輩盛言皇帝疵政人心之不如前亦可揣知矣敏和曰皇帝過於酒色彼人多有言之者而顔貌比昨年不及果有酒色損傷之慮矣上曰皇帝果有少壯之容乎畊曰以臣所見比之乙卯落下數層而少壯之容頓減矣上曰渡江之後遇雨於何處畊曰瑞興地始爲遇雨而今朝亦稍爲霏灑也上曰沿路之農形雨澤果爲何如用龜曰西路則周洽可占豐徵畿內則移秧方張而長坡尤勝矣上曰彼中旱乾果爲何如用龜曰關內一直旱乾今年內只有一番小雪云而臣等入去後三月有微雨留館五十日未嘗一雨稍有雨意因風開朗至祭於風神廟云矣上曰皇帝親祭自何間設行乎畊曰自四月間爲之云矣上曰今行果爲覘國之事乎畊曰臣等不能與人相交故不能詳知矣上曰以人物言之劉璛王杰輩何如人也畊曰此輩人則可取而亦旣老矣近以敎匪事大致騷擾侵犯西川甘肅等地捷書雖連續而死亡則夥然矣上曰向已討平云而又在何處耶畊曰流賊之聚散無常殲魁之後又有一魁以其逃躱也故名之曰竄匪今則民窮財竭餽餉不足將士飢餓云矣上曰今番之行異於節使交易等事則想無之矣畊曰雖私商亦無往來者而近來灣府財貨匱竭人心漸不如前而紀綱之不振爲第一痼弊矣上曰紀綱之不振果有指的者乎畊曰有難以某事某事指的仰對而雖以下吏輩言之殆不成樣矣用龜曰臣以沿路民弊有仰達者矣仍奏曰關西民庫擧皆枵然前後朝飭非不申嚴營邑定例非不消詳而巡營磨勘雖依定例本邑用下殆無限節營勘之外別有邑下記之名而如或現發之後關問委折則或曰定例之不足或曰物價之騰踊或曰本邑之詳定年年濫用歲歲加下以其加下新官諉之前官前官屬之後官一年二年轉成舊逋一經交遞則歸咎無處畢竟其害都歸生民此蓋民庫足不足之無關於邑倅故耳爲守令者不思撙節之道惟慮己俸之或割一任吏鄕初不操切此而不救斂民之患當在目下今若以民庫屬之本官作爲私庫量入爲出一如官廳工庫或逐朔排朔或分等排等有餘不足使之專管勿復磨勘於營門及其交遞之際一依倉穀反庫之例按簿考閱如有加下則該倅狀聞重勘仍卽徵捧於當該監色則庶或爲救弊之道下詢廟堂處之何如上曰依爲之出擧條用龜曰箕營別置木事亦爲目下可悶之一端矣年來自籌司以每等別備條或當年新捧條限三四百同擇置之意有所關飭而蓋京司則以本營留木之夥然欲令用舊蓄新以備不時之需而所謂留木麤劣腐傷不堪需用每以當年新捧爲支放之資而旣有京司行會故以某樣會付錢給代換置此固前後道臣不謹典守之罪臣亦不勝惶悚而第念收捧之際木品之點擇比前自別不無當納者呼冤之弊且以丁巳條言之旣已擇置之後自惠廳送人發賣又復轉販於關北雖未知委折之如何而論其事面則始也擇捧旋卽發賣有若遷貨射利者然此實由於理財之臣不能仰體朝家恤軍民之德意以致措處之乖方誠極慨惋再昨年則雖以本色輸納惠廳而數十餘同又爲見退故不得已還給該邑改色準納而如是之際許多弊端終歸於小民臣意則本營留木不必每年換置使之方便區處漸次釐正昨年捧置條還付本營依例支放使一路軍民咸知向來惠廳發賣之擧元非朝家本意似好故敢此仰達下詢廟堂處之何如上曰廟堂豈有不稟而使之別置之理乎旣別置又何以發賣乎其委折問于廟堂仍以後勿若是之意嚴飭該道而亦令廟堂指一草記可也出擧條用龜曰關西四防營及義州等五邑別武士各爲三百三十人而兵使巡操時則到防營設行都試停操時則自各防營抄上三十人於兵營合設都試矣義州則因故府尹沈晉賢筵奏設行都試於該府江界則纔因該府使徐美修狀請亦爲蒙允而昌城宣川三和等邑則道里遠近雖有差殊武士輩以未蒙一視之澤有向隅之歎臣意則此三邑亦依義州江界例自兵營差送試官與該防禦使眼同試取後轉報兵營與他防營武士之入格者同付修啓則可祛渠輩勞費之弊不失朝家激勸之政故敢此仰達令該曹稟處何如上曰依爲之出擧條用龜曰臣於今行路過金川聞該倅之言則本郡移邑之後程道如不變通則公私行商實多迂廻不便之歎若從古道則不但道里爲捷店村之稍間者自當來聚而在新邑募民之道大有所助本郡民情擧願移路而但松民則以其田土之多在路傍慮其路出之後或添新役率多不願云事係民邑不可不從便措處令當該道臣守臣往復爛商以爲指一啓聞之地何如上曰依爲之出擧條仍命退諸臣以次退出
정조 24년
都承旨未差行左承旨鄭尙愚式暇右承旨兪漢寧坐直左副承旨徐有聞坐右副承旨朴崙壽坐同副承旨韓致應坐直注書金啓溫病一員未差假注書尹鼎烈仕李允謙仕直事變假注書申在明仕
정조 24년
韓致應啓曰御營廳將官來言今日本廳軍兵日次私習云矣敢啓傳曰知道
정조 24년
徐有聞啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 24년
徐有聞啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 24년
傳于韓致應曰同副承旨入侍
정조 24년
鄭尙愚啓曰假注書呂東植身病猝重勢難察任今姑改差何如傳曰允
정조 24년
傳于徐有聞曰來待諸臣入侍
정조 24년
藝文館檢閱李存秀書啓臣於今月初四日伏奉東道農形看審之命初五日平明離發先入抱川境過直洞踰鳩峴歷松隅度長街逶迤于淸涼花山之間所經諸處農形一一看審則今番之雨得於久旱之餘故素有水根處外所得之雨盡入於龜坼之中無所渟滀而最膏濕處已於雨前移秧其餘則雖有堤堰川流甚淺不能流入於洑口故用桔橰自低而上之僅僅沾潤自得今雨之後近水道處有泉脈處則新得之水易爲效焉賴此而方爲移秧高燥奉天之地更得數犁之雨方可滀水而移之其中淸涼花山本是土沃水饒故得雨之前太半已移至於着根深而葉深靑初除草已畢未移處則今番雨後幾皆移秧是白遣遂自淸涼復路踰祝石嶺入楊州界至西月郞看審則所得之雨與抱川無多少之異而所過處地形近山故秧之未移者稍多今朝則捨大路轉入松山踰儼峴至貢稅坪遍察則與昨所見別無優劣之懸殊而昨夜更得之雨則不過浥塵而止近洑處及生泉處移秧方張而惟恐時日之少遲水勢之或減褦襶襏襫遍於壠畝故招問農形則以爲節候姑未晩故秧亦未老若更得一霈次第移揷則雖庚戌大豐尙可期望云而大抵昨今所經以每一坪言之或有未移已移之多少而統以論之則可謂相半田穀則豆太之先種於秋牟未穫之時者或已成叢其餘則生五六葉沙石田則或有焦黃處而今雨以後可以蘇醒云最被旱處不善立苗者或改種而亦不晩時云耳牟則尙帶靑色而苗亦稀疎眞麥則幾盡向熟而優可免歉稷粟亦善立苗而雨後益有勃然之意自樓院以後則歷水踰坪安巖洞等地而田是負郭畓多引溝故禾皆移揷田亦茁茂是白齊
정조 24년
記注官金啓濂書啓臣於初四日酉時量祗奉農形看審之命翌日開東後西出洞口則地是坡州之登言里而多田少畓土且高燥姑無移秧之處是白遣黃沙五里五十井里兩坪則水根自來稍裕懸崖瘠土之外擧皆移揷着根而深靑新移而嫩黃蔚然有成就之望是白遣才一坪爭功坪則雖有若而處方移者洑路猶患艱閼水則盈科而全坪蒙利似無其望是白遣交河之杇栗里冶堂里濱江而土軟素尙乾播之故滿野靑色得一更霈則畢竟登稔謂可無虞是白遣高陽之弇川坪間間有所移處而自沙里峴式沙里貢稅坪飜耕待種無一儲水之處至於元堂則幾乎一洞盡移較看於坡州之五十井猶有勝焉是白遣冷井里東行新里花田里勿憂峙等里則略略移種者頗爲苟艱是白如乎今番雨澤得之望望之餘而在田穀則根耕方張各種善茁未可謂不足而其在秧苗則桔橰之所引上流之所漉勢無以盡意移揷則目今已移者竝與水付種乾付種而計之未敢以幾分一指的仰奏是白乎旀四隣之耒耟齊出一時之耕耨竝擧則民力靡不極矣尙多在田之麥無患饁畝之飯則民食靡不裕矣而聽之農民之言則秧苗猶未盡茁節序亦不太晩繼此而若得一霈則今歲之豐登又可蘄望是如白可尼通宵雨聲不勝萬萬大幸是白齊
정조 24년
假注書呂東植書啓臣於今月初四日未時量敬奉聖敎由南道出去先從郊坰所見處審察農形是白乎則秧畓及附種處雖皆沾潤亦未渟滀間或有移揷日久而得水除草者秋牟旣盡登場春牟方爲刈穫亦有根耕者是白去乙招問農夫輩是白乎則以爲昨今所霔優過一犁而旱餘之故僅爲鋤許秧苗雖幸稍蘇移揷當俟繼霔有水根處已移於未雨之前而今始初除麥農則秋牟之在卑濕者間有善成春牟之在高燥者未能免歉得雨之後始爲根耕云是白遣仍渡銅雀津由南充縣軍浦川肆覲站入華城府內至上柳川沿路農形詳細看審是白乎則有水根處遇雨添灌間多移揷而沾漑難遍至於根耕則墾地之深未盡其犁撥起之土有欠肥澤貧戶之乏農具者乞諸鄰而不能趁期差過數日則漑潤之土旋有更堅之慮雜穀及木花新立之種最霑雨澤是白遣招致數三老農於南充縣治更加審問是白乎則以爲今年旱乾與昨年無異而昨年之旱在於秧苗旣長之後故受病不深今年自始播之初生長於亢暘之下而日昨蘇滌誠爲甘雨云云是白遣肆覲站路傍麥事最盛迎華亭渠下秧役垂訖長安門外地勢卑濕暵乾之患較他稍緩仍自柳川還爲復路轉向始興沿路所見別無異同而始興一境築洑最多被旱稍歇得雨添灌爲益夥然聞該邑則姑待數日未得繼霈禱雨之擧當爲更設云云是白遣仍由長安峴文星洞渡露梁津還由南郊入城而歷覽招問無甚同異大抵今番之雨可以沾枯於秧坂解渴於根耕而津渡以南漸次鮮少一鋤內外所言不齊大同小異可以參互至於柳川則初未霔下僅爲霏灑云云至於望雨之緩急移秧之早晩民之爲言類各不同而大要不出旬望繼得周洽今月之內盡爲移揷則來頭豐登優爲可占此後所得若滿二犁無論燥濕擧將霑漑見今日候尙熱雨意方深趁此沛然擧切顒望是白齊
정조 24년
兵曹口傳政事以安橚爲黃海兵使
정조 24년
吏曹口傳政事以李采爲黃州牧使
정조 24년
以忠淸監司金履永狀啓殺獄罪人無論已錄啓未錄啓親執文案詳覈登聞計料事傳于兪漢寧曰咫尺畿邑幽鬱如此則遠於畿邑之湖縣安知無甚於彼之幽鬱乎以近日雨澤言之其雨其雨尙未得霈霔之浹洽以至犁鋤之多寡畿湖亦判異必有幽隱之鬱莫徹者而然何必殺死之獄箇箇有幽鬱乎除凡小大訟獄受賕賄成是非倒錯則於其甚處亦足干和觀此狀語殊欠惕勵對揚之意此狀啓還下送該房以此意嚴飭題送於書目雖於得雨之後悉心周察隨其現發使卽狀聞
정조 24년
以全羅監司金達淳狀啓全州府民家失火恤典題給事傳于朴崙壽曰方農庇身之道各別制置然後可以奠業農時民事極爲悶念嚴飭邑宰斯速結構小殘戶如有未收還上與身役勿徵事分付之意回諭
정조 24년
鄭尙愚以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 24년
鄭尙愚以備邊司言啓曰卽見忠淸監司金履永狀啓則以爲本道穀簿自來不敷而農務漸殷還戶頓增應分已盡糶狀紛然應加分外還軍餉留庫中限七千石特許加分事請令廟堂稟旨分付矣本道加分便成年例所請之數比前則頗爲精略依狀請施行以爲量宜排巡及時課農之地何如傳曰允
정조 24년
朴崙壽以義禁府言啓曰時囚罪人朴基赫杖一百收贖告身盡行追奪流三千里定配照律公事判付內功減一等事命下矣朴基赫功減一等杖一百收贖告身盡行追奪徒三年定配所當爲磨鍊以入而卽見其奴名呈狀則朴基赫母年七十五且無兄弟云矣大明律犯罪存留養親條有曰凡祖父母父母老疾應侍家無以次成丁者若犯徒流收贖存留養親朴基赫依法典杖一百徒三年定配收贖告身盡行追奪放送何如傳曰允
정조 24년
刑曹啓目粘連京囚殺獄罪人金重喆獄事段見其母被打奪其杖而反擊之意一直供招其在重倫常守法文之道合有惟輕之論而獄體至重臣曹不敢擅便上裁何如判付啓卿等議讞歸之於經法倫常於是乎豈有二辭蔽一辭曰廷尉當是依卿等跋辭施行爲良如敎
정조 24년
庚申五月初七日卯時上御重熙堂同副承旨入侍時同副承旨韓致應假注書呂東植記注官金啓濂記事官李存秀以次進伏訖命書香室受押單子代押訖敎曰與獻官單子先爲出給也賤臣承命出給命書傳敎曰右副承旨入侍賤臣承命出傳右副承旨朴崙壽進伏命致應先退上曰黃海兵使事誠駭然矣回示之律必會三軍之衆然後用之而只令校吏輩作如許擧措於聽事堂者是豈成說凡事皆有義理此等事亦可見蠶絲牛毛之至微處矣廟堂之請罷可謂薄勘故昨日賜批時初欲論理措辭更思之亦有所如何故旣書而還爲抹之只以允字書下矣此等事有關後弊該帥臣必緣醉中妄作而然矣崙壽曰若醒時則豈有如是之理乎必是醉中事矣上曰牧使則別無所失此與向來固城倅事不同而嘗以韓興裕爲了了人矣今番事誠所不料也崙壽曰固城倅事誠爲駭然矣仍命退承史以次退出
정조 24년
庚申五月初七日辰時上御重熙堂來待諸臣入侍時同副承旨朴崙壽假注書呂東植記注官金啓濂記事官李存秀備局有司堂上李書九以次進伏訖上曰海營前後道伯果已現告報來而何當草記乎書九曰昨纔報來而今日當爲草記矣上曰大臣以下曾經道伯之人皆以錢之一字爲引義之端事面甚如何須從速草記也書九曰自丙申以後皆不免循襲伊後經道伯者有難一一追勘矣上曰若以曾經人一一論勘則事面反涉如何須區別輕重分等勘罪而其中數爻最多者外不必盡入於草記中矣上曰犯用之名色則放債及預下二件事外無之乎書九曰此兩件外又有散貸名色矣上曰預下與散貸其所犯孰爲輕重書九曰散貸則出於目下不得已之事所犯稍輕預下之前期屢等多數劃給者其罪爲尤重矣上曰預下散貸亦須區別論勘可也上曰海閫事誠駭然矣該倅之乘轎檢杖等事自前已然非此倅之所創始則牧使亦無所失而且回示者回示三軍之謂也今乃只令校吏作此可駭之擧措者誠不成說矣本司草記以罷職論罪可謂薄勘故批旨欲措辭論理施以加律始爲呼寫還爲抹下而該閫之止於罷職事體終涉如何矣批旨中抹下草本卿須覓見也仍命退諸臣以次退出
정조 24년
庚申五月初七日未時上御便殿左副承旨入侍時左副承旨徐有聞假注書呂東植記注官承膺祚記事官李存秀以次進伏訖命書榻敎曰前假注書李允謙仍察廳注書之任申在明仍察事變注書之任仍命退承史以次退出
정조 24년
行都承旨閔台爀牌不進行左承旨鄭尙愚坐右承旨兪漢寧坐直左副承旨徐有聞坐右副承旨朴崙壽坐同副承旨韓致應坐直注書金啓溫病一員未差假注書尹鼎烈仕李允謙仕直事變假注書申在明仕
정조 24년
備忘記黃海兵使安橚下直長弓一張長箭一部片箭一部筒兒一箇賜給
정조 24년
吏曹口傳政事檢閱單洪奭周
정조 24년
韓致應啓曰卽者檢閱李存秀謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 24년
傳于朴崙壽曰坐直承旨入侍
정조 24년
兪漢寧以備邊司言啓曰頃因前持平申龜朝上疏批旨海西勅需那移虧欠委折及當該各年道臣指名報來以爲稟處之意草記行會矣卽見黃海監司徐榮輔所報則以爲各庫各廳各邑貸下年條及貸去之委折當該道臣守令現告成冊上送而開市本錢乃是本營輔關庫所管而該庫事力自來不敷秋捧之前本錢辦給其勢末由故自勅庫直爲先下待秋捧自輔關庫準數還報而在前則前期不過十朔預授不越單等矣近年以來或至於二三四等預授便成應例勅需典守法意至嚴雖單等之先十朔預授旣非當然之式則所當一切防塞而開市預授卽是不可已之事本營事力推移無術不越兩等前期一年則方便謹嚴兩得其宜見今預授之數極其夥然今方刻期還捧而其事實難其中辛酉春秋兩等則或已當次或又不遠今欲還捧徒費騷擾右項兩等則特許仍置壬戌春等以後預授者還捧自壬戌春等爲始所授本錢每兩等前期一年自勅庫出給每於秋捧後自輔關庫還報事成節目定式施行爲辭矣取考其成冊則或因公費之補用或因民弊之矯救散貸於各庫邑者便成數十年來謬例雖有多寡之殊而蓋由於事勢之不獲已也且其推移皆在於戶庫則名目稍異竝姑勿論開市本錢之前期十朔單等預授雖出權宜至於二三四等預授乃是近年弊習監色之奸竇由是而日開吏校之逋負由是而日積法意之蕩然誠極寒心以今報成冊觀之甲寅道臣李泰永丙辰戊午秋等本錢八千四百餘兩竝於甲寅預授戊午道臣李義駿庚申春秋等開市本錢及庚申春貿布本錢九千九百餘兩竝於戊午預授己未道臣曺允大辛酉春秋等壬戌秋等癸亥春等開市本錢及辛酉春秋等貿布本錢一萬四千二百餘兩竝於己未預下庚申道臣朴基正壬戌春秋等癸亥秋等開市本錢九千八百餘兩竝於庚申預授而若論引等之久近則甚或至於四五年少不下三年俱難免典守不謹之罪而李義駿則已故勿論李泰永曺允大竝施罷職之典朴基正則引等預授之外庚申三月散貸於各庫各邑者又爲一萬八千餘兩遞職前後雖未可知事面則殊涉駭然而方在保放之中令該府勘處丙辰道臣徐邁修雖無預下之事旣因本營債弊之難支至有請得錢穀限年償債之擧而一邊散貸者又爲二萬六千四百餘兩不可與尋常循襲一例論之且以數年前預授條及等內貸下條歸之欠逋混入償債者尤關後弊施以削職之典大抵勅需事體至爲嚴重旣往雖不可追善後之道不可不申明舊典目今各處散貸及引等預下者竝令刻期準捧後形止卽報本司之意嚴飭道臣而其中辛酉春秋兩等開市本錢之預授者竝當非久需用道臣之姑請仍置事勢似然特爲依施前期一年兩等出給而秋捧後趁卽還報事雖非經法所謂輔關庫事力旣無從他變通之路則有難一切防塞亦爲依所報施行而必須嚴立科條無敢闊狹今番釐正之後或因繡行反庫或自本司摘奸無論散貸預下若復一毫違越於節目則當該道臣依關西勅庫例以大同事目勘定之律論斷事定式施行何如傳曰允請罷三人中觀於守法之故伯亦入其中而或有該道事勢之不得不然而然乎前伯兩人當拿問覈處而此時迎送不可不念爲先令該曹發緘取招待其楷關及答通自本司更爲議處罪名可也
정조 24년
兪漢寧以備邊司言啓曰卽見黃海監司徐榮輔狀啓則枚擧本道兵使李性默黃州牧使趙榮慶俱損體例之狀仍以爲上下官體統本自截嚴而遣辭之噴薄太過誠極駭然朝體所關不可仍置黃州牧使趙榮慶爲先罷黜其罪狀令攸司稟處以兵使言之該牧事苟有關於體例小則推治其吏鄕大則論報臣營狀聞請勘無所不可而今乃暴怒所發過擧層生用棍自有分數則今此五十度施棍於刑吏已不免太濫況非臨陣非戎政而行此回示之律者萬萬可駭該兵使李性默所失亦宜有警責之道請令廟堂稟處矣近來上下官體統日漸掃地可驚可愕之事不一而足亦未有如此啓之所論列者該牧使自初擧措俱甚乖謬而毁門擲瓦驅逐校隷有若相搏然者尤萬萬駭妄牒辭中一二句語噴薄凌侮殆無餘地紀綱之陵夷誠極寒心令該府拿問勘律該帥臣則本官之壞損體貌隨事警飭固其宜也而至於轉相層激輕施濫數之棍妄行回示之律已極駭然而非軍務非公事至使虞候率校卒而往來者尤乖事體黃海兵使李性默亦施罷職之典何如傳曰允近來嚴體統之論所以尊廷也嶺南則有固城倅事湖南則有靈巖前倅事湖西則有忠州前牧事幾乎式月斯聞而黃州事又出於海西可謂不可使聞而黃州事則判異於諸倅者有之若於典憲有所干犯則所謂體統特風斯下矣朝廷擧措惟各當其則而已昔者漢之張湯與掾吏相爭而湯以上官伏其辜該兵使許多所爲之反常姑無論乃於無事之時非戎務非操場而忽用軍中之刑律於運籌廳事之前者如非醉酗太不近於常性此猶不足發送虞候率領軍校尤何等無謂之甚乎況節度使非用刑衙門而該邑首鄕之欲加訊推於不當之事此亦守法乎犯禁乎笞杖棍枷之各有用處典則科條昭揭象魏則渠焉敢漫若不知自干邦憲乎此弊一開從此不知有何許後弊於是乎體統之於典憲義理輕重其間不啻較三十里該兵使李性默令該府拿來捧供施以違越典憲之律西民雖勞且疲國綱所在不得不遞罷何可曠官黃州兵使牧使之代各令該曹口傳差出待下批當日辭朝莫敢遲滯赴任
정조 24년
兪漢寧以訓鍊都監言啓曰本局分授都城肅靖門西邊第五城廊近處體城二間許頹圮處今已畢築女墻仍爲始役把守軍兵撤罷之意敢啓傳曰知道
정조 24년
行都承旨閔台爀疏曰伏以臣於今番海營勅需錢査啓事有不敢自安者夫勅錢比他公貨法立尤爲嚴重爲道臣者固當恪勤典守無敢遷動而那移戶庫外貸預下便成謬例流來已久臣亦莅任以後或因邑守之爲民救瘼或因任役之臨市告急果有數邑數人之不得已許施者矣預下則年條已過外貸則今已準納之故雖不入於該道査啓之中初不敢謹守之罪與名入現告實無異同豈敢以終焉充補幸免論勘晏然爲自恕之端而不思首實之道乎日前天官除旨喉院新命荐降於道啓未到之前故莫敢爲唐突承膺之計屢違召命惟大何是俟不意玆者喉院除命又辱於訟罪俟勘之際臣誠惝怳感愧靡所容措卽當隨牌出肅粗伸叩謝之忱而同罪未勘之前不敢爲自同無辜玆敢據實仰籲於崇嚴之下伏乞聖明俯垂鑑諒亟遞臣職仍治臣違法襲謬之罪以安私分以嚴公法之地千萬幸甚云云答曰省疏具悉卿其勿辭行公
정조 24년
庚申五月初八日卯時上御重熙堂右副承旨入侍時右副承旨朴崙壽假注書李允謙記注官承膺祚金啓濂以次進伏訖命書榻敎曰前翰林洪奭周敍用令該曹口傳付職牌招入直仍命退承史以次退出
정조 24년
庚申五月初八日辰時上御重熙堂左承旨入侍時行左承旨鄭尙愚假注書李允謙記注官金啓濂記事官李存秀以次進伏訖命書榻敎曰都承旨前望單子入之待下批牌招察任又命書公事判付訖仍命退承史以次退出
정조 24년
行都承旨閔台爀坐行左承旨林蓍喆坐行右承旨李魯春坐左副承旨徐有聞坐直右副承旨朴崙壽坐直同副承旨韓致應坐注書金啓溫病一員未差假注書尹鼎烈仕直一員未差事變假注書申在明仕
정조 24년
徐有聞啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰謹當親行矣
정조 24년
徐有聞曰禮曹判書李晩秀依下敎來待矣傳曰入侍
정조 24년
徐有聞啓曰明日望拜禮承旨當爲備員齋宿行左承旨鄭尙愚今日不爲仕進卽爲牌招何如傳曰許遞前望單子入之待下批牌招察任
정조 24년
徐有聞啓曰明日望拜禮承旨當爲備員齋宿而左承旨兪漢寧須資出去卽爲牌招同副承旨曺錫中牌不進罷職傳旨捧入無以備員何以爲之敢稟傳曰允前望單子入之待下批牌招
정조 24년
承旨前望單子入之林蓍喆落點
정조 24년
徐有聞啓曰明日望拜禮承旨當爲備員而右承旨兪漢寧牌不進無以備員何以爲之敢稟傳曰許遞前望單子入之待下批牌招
정조 24년
承旨前望單子入之李魯春落點
정조 24년
閔台爀啓曰吏曹判書徐龍輔參議金羲淳牌不進推考傳旨及罷職傳旨今方捧入而開政命下之後如是違牌事甚未安判書更卽牌招何如傳曰參議只推更爲牌招
정조 24년
徐有聞啓曰明日望拜禮時九卿及兩司長官當爲進參而行工曹判書洪檍左參贊金文淳戶曹判書李在學吏曹判書徐龍輔漢城判尹李祖承行大司諫李基讓俱以病不進竝卽牌招以爲淸齋之地何如傳曰允工判似欲一伸廉隅許遞可也
정조 24년
徐有聞啓曰明日望拜禮時九卿當爲進參工曹判書未差之代今日政差出待下批仍卽牌招以爲淸齋之地何如傳曰允
정조 24년
以都摠府寶劍望筒傳于林蓍喆曰未肅拜及懸頉應避人竝許遞今日政以在京無故人差出待下批牌招察任
정조 24년
徐有聞以弘文館言啓曰本館下番闕直事甚未安校理朴宗京副校理閔耆顯旣有只推之命一體牌招以爲推移姑降入直之地何如傳曰允
정조 24년
以校理朴宗京副校理閔耆顯牌不進罷職傳旨傳于李魯春曰許遞
정조 24년
有政吏批判書徐龍輔牌不進參判曺允大方在待勘中參議金羲淳進左副承旨徐有聞進啓曰判書徐龍輔牌招不進參判曺允大方在待勘中小臣獨政未安何以爲之敢稟傳曰只出緊任以閔師宣爲執義洪光一爲掌令鄭魯榮姜俊欽爲持平吳翰源爲獻納李重蓮沈鎜爲正言金履喬爲副校理閔耆顯爲修撰韓用龜爲工曹判書李書九爲禮曹參判金載瓚爲內醫提調嚴思彦爲吏曹佐郞開城留守單金勉柱仍任事承傳贈吏參韓後裕贈吏判例兼都摠管韓用龜考依法典追贈
정조 24년
兵批判書金載瓚進參判李益運病參議朴奎淳入直參知申鳳朝病右副承旨朴崙壽進以李得臣李義弼爲都摠管尹東晩爲副摠管柳尋春爲司禦朴宗柱爲慶尙左水使高雲瑞爲黃海中軍池得龜爲瓮津別將金仁浩爲蟾津別將李星會爲外營衛將護軍鄭尙愚副護軍尹恒鎭副司直張至冕洪彦燮洪時濟趙恒鎭朴宗京閔耆顯副司果李德鉉以上竝單付
정조 24년
以僉知望筒傳于林蓍喆曰若知其今年之爲當資年滿何待大臣筵奏乎玉堂之父也又是三闡科者之推恩則半年相持此亦近俗中一事旣聞之後其在矯正之道宜有示意之擧春初壽職士夫有班閥者特付僉知況欲示意之人乎侍從尹永儀永僖父新資者問名此望筒還給此窠擬入事分付
정조 24년
傳于閔台爀曰守令有闕之代令該曹口傳差出待下批卽爲下送
정조 24년
吏曹口傳政事以閔致協爲長湍府使
정조 24년
傳于韓致應曰留院上疏入之
정조 24년
以江原監司南公轍狀啓安峽縣民家失火恤錢題給事傳于朴崙壽曰方農失所矜悶該邑大戶卽他邑殘戶被燒人等各別顧助期於斯速奠接當者勿爲徵役事回諭
정조 24년
閔台爀以吏曹言啓曰卽接通禮院牒報則以爲明日望拜禮時左右通禮不可不備員而右通禮趙得永方在拿處中卽速變通差出以爲備員擧行之地云通禮院右通禮趙得永改差其代口傳備擬以入之意敢啓傳曰放送此草記還給
정조 24년
李魯春以義禁府言啓曰保放罪人朴基正還囚捧供以入之意敢啓傳曰知道
정조 24년
林蓍喆以訓鍊都監言啓曰今五月初十日北苑親行望拜禮時因兵曹節目金虎門軍六十名軍餉色軍二十名除出把摠林擎翰哨官張鉉擧率領挾輦侍衛事畢後各還直所而竝待標信擧行之意敢啓傳曰知道
정조 24년
禁府啓目黃海前監司朴基正矣壬戌春秋等癸亥春等開市本錢九千八百餘兩竝於庚申預授難免典守不謹之罪而引等預授之外庚申三月散貸於各庫各邑者又爲一萬八千餘兩遞職前後雖未可知事面則殊涉駭然罪杖一百收贖告身盡行追奪私罪奉敎依允功減一等爲良如敎
정조 24년
禁府啓目肅川府使任長源原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓其所昭脫在於置對一路乙仍于使之就囚對供是如乎觀其爰辭條辨可知其衙無他客傔亦卽送彈文肯綮自歸於責僧啖肉何似向來一臺臣錯發四字風聞於永感之獨身乎前此此囚旣擢又補不惟惜其人卽所以惜其官名也官以言爲名則設有多少妄發務當曲護周遮一以墍讒一以立懦況其年前一疏非妄發卽愚忠其間節次驟躐未必專出於有激而爲者今於麥浪之事不令濯出淸江此囚之升沈姑無論竊恐人人者因此囚而囚舌口含膠漆啞者愈啞其爲弊殆有浮於拒人千里兺除良矧今惜乾尙未獲浹洽之澤左訪昌言右勘此囚何異於却步求前蔽一言曰使此囚還任然後西民亦知言事之效能使臺參不敢衊是置卽爲放送使之待城門開還官爲良如敎
정조 24년
幼學李義可疏曰臣卽造化中一物耳穴處者猶能知雨臣雖蟲蟻之賤粗知天人之際感應之妙在昔堯之潦湯之旱先儒以爲氣數之適然然凡有災異必有所召殿下以堯湯之聖處堯湯之位而莅民憂懼堯湯之心也遇災修省堯湯之德也天高聽卑必有感通之理只緣人心之不淑不及堯湯之民也比年以來非不時和而歲豐人心之謬便是月異而日殊年豐則益驕歲飢則且怨明昭上帝時或降康庸示眷祐乎聖明而頻降亢旱輒復警動於頑俗惟我祖宗陟降之靈在帝左右陰騭下民每年此月旱則必雨初十之雨初四之雨自古稱太宗雨孝宗雨今年之暵挽近罕有何幸日前得一犁雨莫不曰孝廟在天之靈祐而獻陵忌辰又隔日矣其雨之望不遠而亦何敢預必也臣生長獻陵山下歷驗旣往蓋近歲則是日而雨亦罕矣嗚呼我聖朝於昭之靈豈或弛眷顧斯民之念第民心不古國法無畏天必積怒於上民實災于下使我至尊獨憂于中臣實痛之仍伏念賤臣竊有願忠之誠得自秉彝之天謹因千載倖會敢暴一介微懇伏冀聖明之垂察焉於戲獻陵一局古來說名山福地自王城三四十里間蒼蒼而相繆蔥蔥而氣佳者東南而淸溪光敎也西北而冠岳慕洛也鬱然受四名山之氣儼然成大一統之體者卽九龍山也自九龍流脈崒乎作大姆山而天慳神祕留作我聖祖弓劍之地設幅員四十里置守卒七十名蓋欲廣其守護之所重其禁養之節也猗歟我太宗大王盛德巍烈開創億萬年基業崇崗淑氣鍾結千百世符詳聖朝所以追遠廣孝重其守護之典者自初至今何等嚴恪而近者守禁之節漸弛爲寢郞者謾作調遷之階而已爲陵卒者徒長豪悍之習而已環陵下四面民戶專以斫木資生與陵卒設契坊方春而作火所則家家戶戶笥餠盆酒來饋陵卒申明約束以爲契坊中人斧斤不可奪姓名不宜告也年復年來率以爲常民之偸斫如入無人之境而守卒見者佯若不知有時乎陵官巡山之際見捉偸斫之民則巡卒瞬目揮手使之逃避此豈獨契中人哉若非渠輩族屬皆姻親也或有一兩貧戶非族非姻而不與契坊者陵卒告其官公然出牌子名之曰入於手本則無罪而坐其室者勒使納其斧鎌之屬作爲經過之資然後不得罪於陵卒且沿江屢千戶薪貴如桂非陵樹則着手無地男女成隊逐日被山而人持數葉銅以給巡卒則巡卒之日日所得計爲幾許錢耶雖然陵官無所犯則陵卒焉敢乃爾其官本是寒士卒遇大柴必思暖其家猶以未足又輒行下於貧交窮族之呼寒者且或有執法奉公之臣十居一二而積久之弊矯救亦難爲陵卒者無所顧憚敢取狼藉大則爲板材其次爲船棹下此則爲椽柱之屬又下於此者爲炊爇之用以馬以牛日復一日公行場市爛入城闉朝朝夕夕負者如雲往賣於江村者便同尾閭之費亦何可勝計也其弊如此敢曰在官不知而亦莫之禁此其勢固然或慮春曹不時摘奸則指揮近處民戶時時埋其木根間間植以稚松旣際其前此屢百年長養之效者其計誠拙矣噫嘻陵寢之設官置卒而厚其祿調其官免其役給其復者蓋爲禁養守護之節也今乃至此此臣所以痛切于中者也大抵松禁國之大典雖以閭巷間士夫匹庶家之邱壠而不過一墓直禁養無敢一株松擅斫者特怯於勢畏其口耳至於珠邱松栢所重何如而說者曰國陵之木吾父母之有也賴是資生此亦國恩何異文王之囿芻蕘皆往哉然而設寢較重於苑囿置官寔出於守禁則今焉禁重之意顧安在哉臣未敢知有何別般方略迺可善後臣愚死罪竊以爲另飭陵官俾無一毫自犯然後可以責守卒守卒無所犯則凡民亦安敢犯禁乎且凡法禁之方必貴弛張之術落葉之比生木輕重懸殊勢難一切嚴防當其風高葉落後限十日通柴令近民隨力取落葉十日以後陵官躬自巡山日以爲例若有一樵夫現於陵下隨捉隨報於本府居留之臣照律勘斷陵卒七十戶中五家作統統內有犯禁者竝與統首而律以遠配陵底居民中十戶置監考俾察犯禁有無若其次知內有犯禁者亦治其監考一如陵軍統首之律且於近陵沿江之里里置監考數人察其生木賣買如有犯禁人則賣者買者隨輒捉報於陵官而監考如不察現發於廉探則嚴治照律亦如右例又自本府另飭津官如有生木生薪通於津路津村則嚴加禁斷枚報本府如或不察現捉於廉察則嚴繩其津長俾絶生木往來之路則陵木庶可復古民俗有懲畏陵官之未敢如前放心自可推也且伏惟大姆山卽本陵主山也自前大木參天庇護來龍而十數年以來濯濯童童無一樹見存此臣所謂民心不古國法無畏者也山之北有奉獻寺造泡供祀典古也臣謹稽世宗寶鑑有曰佛氏之僞予非不知而但安陵之後空谷闃寂此予所不忍也後因柳廷顯之奏建寺之議遂寢臣未知奉獻之創在於何時而近者村氓敢自毁賣只有一間屋子今若重建小刹募入緇徒使之造泡供大祭而大姆以北俾緇徒助禁養則是亦重祀典防奸俗之一大關捩也臣猥以庸陋之賤妄犯越爼之戒惶懼僭踰無所逃罪臣無任云云省疏具悉聞承宣言謹悉雖云未受爲疏係是莫重陵樹禁護之事取見賜批仍又召見禮堂嚴飭該留守各別修明之道使之別般定式矣
정조 24년
庚申五月初九日辰時上御重熙堂右副承旨入侍時右副承旨朴崙壽假注書尹鼎烈記注官承膺祚金啓濂以次進伏訖上命書公事判付崙壽曰有一儒疏來到闕外而疏辭則獻陵松禁事云矣上曰捧入可也賤臣承命持入命崙壽讀奏仍命書疏批訖上曰禮曹判書使之來待命書傳敎曰春秋館堂上中有實病人許遞又命書榻敎曰翰林違牌傳旨踏下勿施牌招入直仍命退承史以次退出
정조 24년
庚申五月初九日辰時上御重熙堂同副承旨與禮曹判書入侍時同副承旨韓致應假注書李允謙記注官承膺祚金啓濂禮曹判書李晩秀以次進伏訖上敎晩秀曰招見廣州疏儒則所言何如晩秀曰招問該儒則與其疏辭別無異見矣仍奏曰卽因廣州幼學李義可上疏獻陵樹木禁護之節有招問該儒生後登對稟處之命矣依下敎詳問該儒生且取見其上疏則以爲本陵守護禁養之節日漸解弛陵底民戶與陵卒作契恣意偸斫沿江之民給錢巡卒逐日攔入四面樹木自致稀疎大姆山卽本陵主山而今無一樹見存此專由於陵官之全不禁察陵卒七十戶中五家作統統內犯禁者竝與統首遠配陵底居民中十戶置監考次知內有犯禁者治其監考如陵軍統首之律沿江之里里置監考數人察其買賣使卽捉報生薪之通於津路津村者自廣州府另飭津將嚴加禁斷不察之津將監考亦爲嚴繩大姆山昔有造泡奉獻寺近爲村氓所毁賣重建小刹募入緇徒則庶爲助禁養之一道云矣陵寢樹木事體何等莫重以我聖上羹墻之聖孝拱護培植之方隨處憧憧前後飭敎不啻諄複而陵底民戶符同陵卒偸斫之弊若是狼藉至有儒生陳疏之擧而陵官慢不禁戢本府一無察飭事之寒心莫此爲甚最是大姆山卽本陵內主峯所重何如而至曰無一樹見存者尤萬萬驚悚各陵寢春秋植木自戊午定式修單子報臣曹而本陵戊午十月所報大姆山左麓稀疎處植檜木一萬株己未三月所報主峯東邊後麓播橡四百斗云者與儒疏所言太涉相左莫曉其故大抵本陵周廻甚廣若非嚴立科條別般禁飭令久漸解必致蕩然而陵卒之立統首民戶之置監考各津將之檢察造泡寺之重建灼有實效保無後弊有不可遽然決定分付廣州府使之詳査委折細審便否具意見指一狀聞後自臣曹更爲稟處著成節目以爲永久遵行之地前後不能禁飭之陵官雖難一一追勘大姆山之全不種植果如儒疏則戊午以後不報之陵官不可不嚴勘亦令本府一體詳査啓聞何如上曰依爲之入侍史官進詣審視今夜享祀之節仍留遍察局內外使之一一書啓可也出擧條仍敎賤臣曰爾其進去祭物奉審後仍留審視享祀之節本陵內外局限數日箇箇遍察後入來書啓可也賤臣承命先退命書榻敎曰侍臣在外人山林外許遞政官牌招開政待下批牌招又命書傳敎曰春秋館堂上中有實病人許遞仍命退諸臣以次退出
정조 24년
行都承旨閔台爀坐行左承旨林蓍喆坐直行右承旨李魯春坐左副承旨徐有聞坐直右副承旨朴崙壽坐同副承旨韓致應坐注書金啓溫病一員未差假注書申在明仕尹鼎烈仕直事變假注書李基憲
정조 24년
上詣北苑親行望拜禮罷後內閣政院玉堂藥房口傳問安答曰知道
정조 24년
皇壇望拜禮罷後內閣政院玉堂藥房口傳問安答曰知道
정조 24년
藥房都提調李時秀捉調金載瓚副提調徐有聞啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 24년
林蓍喆啓曰御營廳將官來言今日本廳軍兵日次私習云矣敢啓傳曰知道
정조 24년
傳于林蓍喆曰大臣備局堂上引見
정조 24년
傳于李魯春曰右承旨入侍
정조 24년
傳于朴崙壽曰戶房承旨與禮曹堂上戶曹郞廳依定式馳詣宣武祠奉審摘奸以來
정조 24년
以執義閔師宣持平鄭魯榮副校理金履喬獻納吳翰源正言李重蓮牌不進罷職傳旨傳于李魯春曰皆有情病云竝許遞
정조 24년
以工曹判書韓用龜牌不進推考傳旨傳于李魯春曰許遞
정조 24년
禮曹參議前望單子入之洪樂游落點
정조 24년
申在明陞付代以李基憲爲事變假注書
정조 24년
以京畿監司徐鼎修狀啓農形馳啓事傳于朴崙壽曰月初以後又復杲杲而欲爲提問漢南各邑之更設祈雨矣卽見華留錦伯之狀皆言其當設畿邑則何以爲之乎此意回諭其間更設與將行諸邑使之狀聞
정조 24년
以忠淸監司金履永狀啓忠州等邑營賑麰常賑麰還移作租還待秋收捧事令廟堂稟旨分付事判付內啓下備邊司爲旀依狀請施行爲良如敎
정조 24년
以守門將番單子傳于林蓍喆曰點下者外至二十一日新番從次第輪回入直如有代入之事則以出番最久人代入而其後番單子書入時各日入直人名下懸註書入事分付
정조 24년
林蓍喆以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 24년
刑曹啓目粘連殷栗縣殺獄罪人鄭述晉獄事若論正犯償命之律是在鄭啓梅訊推取服述晉考律重勘正犯執定何等審愼而無難互換當該覆檢官及初覆査官與前後道臣竝從重推考安岳郡殺獄罪人李永春獄事肋脅傷處安敢發明而做出全不近似之服滷一言者節節兇獰嚴刑取服文召史段目見媤母之被打棄置徑歸其在重倫之政不可以屍親有所容恕則前道臣之循例題送亦係不察當該道臣推考長淵縣殺獄罪人僧就訔獄事實因明白詞證無疑腎岸腰脅之踢諉以於焉所及者便同承款嚴刑取服何如啓判付內殷栗鄭述晉段此獄正犯道啓則主鄭述晉曹啓則主鄭啓梅各有依據兩說俱通而第於其中自有辨別者中信之致命由於捽曳而若其捽曳之起端不過是柴場之爭界無論述晉與啓梅俱無必殺之心云爾則猶或可也直以指使之不可歸於述晉起疑立論未知何所據也初曰何不捽曳再曰限拔項捽曳者果不出於述晉之口乎其所指使雖云李同伊而已而述晉旣曰汝輩則啓梅與樵軍同在汝輩之中而不止於一箇李同伊可知矣聽命之只指兄弟子姪奴雇果載法文乎啓梅雖賤行則是叔雖似不與於弟子姪之列而本以鱞居無依入雇述晉家之狀啓梅丁寧納招是隱則曰奴則未非雇而何若使述晉啓梅同力毆打而述晉歇啓梅猛當以下手重執定而述晉指使啓梅聽命則啓梅之下手卽述晉之下手也下手之區別輕重本非此獄襯當之文又使述晉只令捽曳而啓梅不之捽曳而反打別處要害則此或非述晉之所指使而啓梅自當爲正犯今此中信之死非因他故一則由於捽曳二則由於捽曳而捽曳者啓梅也使之捽曳者述晉則述晉之爲正犯更無可疑正犯段依道啓以鄭述晉仍置使之依前同推期於取服正犯今旣仍置則初檢官拿問在所不已而殺獄之意見參差此路不可全塞且卿曹三堂之所起疑者何責乎檢官之最先起疑乎卿等旣勿論初檢官論罪亦置之項頸實因之過幾日者無得下折者年前本道獄案別有判付而項如其折也移一步不得話一時不得顧何以作二里之行延四日之命乎蓋其捽曳之手不歇而猛骨節違錯咽喉浮高呼吸僅通而旋塞水飮强呑而不入此所以過得當下而過不得數日者也將此傷處參以法文則致死實因豈無可下之字而遽下一折字乎是隱喩成獄則一也不折曰折大關後弊是置此一款京外法官一不議到何也卿曹諸堂前後道臣初覆檢査官竝施問備之典爲旀安岳李永春長淵僧就訔等段一則以三十歲男人殺死近六十歲隣婆一則以二十歲緇徒殺死過五十俗漢痕損俱著於足踢獄莫大於殺死而殺死之外長幼男女僧俗之分亦云掃地無餘矣實因明白詞證丁寧更無可疑之端永春之鹽滷事援引猶屬例套就訔之鐵案後招辭有關倫理竝令各別同推期於取服文召史之不救媤母秉彝所在是豈可忍其可恕以海村愚婦屬之屍親邊人不加一杖使同無故乎依曹啓嚴刑痛懲一例闊略厥咎惟均前後道臣及覆檢分疏是在該守令推考爲旀瓮匠段使之負去則負去而已有何別般可問之文乎雖非此漢獄已完決更覈一款置之爲旀上項就訔同推招中一句語其後似必一番嚴覈歸正以其無甚鉤得刪却於錄案乎爲良如敎
정조 24년
庚申五月初十日寅時上詣北苑望拜禮入侍時行都承旨閔台爀行左承旨林蓍喆行右承旨李魯春左副承旨徐有聞右副承旨朴崙壽同副承旨韓致應假注書尹鼎烈記事官李存秀洪奭周檢校直提學李晩秀檢校直閣沈象奎直閣金近淳以次侍立時至左通禮跪啓外辦上具翼善冠黑圓領袍出宜春門乘輿左右通禮前導至帳殿前降輿仍詣板位行四拜禮皇朝人子孫忠臣子孫參班人以次行禮訖上進詣帳殿前焚香左通禮跪啓請行禮上行四拜禮參班人以次行禮左通禮跪啓請乘輿左右通禮前導至降輿所命書榻敎曰十五日日次次對進定於今日仍還內諸臣以次退出
정조 24년
庚申五月初十日辰時上詣皇壇奉室行禮入侍時行都承旨閔台爀行左承旨林蓍喆行右承旨李魯春左副承旨徐有聞右副承旨朴崙壽同副承旨韓致應假注書尹鼎烈記事官李存秀洪奭周檢校直閣沈象奎直閣金近淳以次隨駕上具翼善冠黑圓領袍乘輿出集成門至朝宗門外降輿步入冽泉門就板位行四拜禮訖陞詣奉室奉審仍詣壇上奉審訖又詣敬奉閣奉審敎曰奉安冊子斯速奉來禮曹判書李晩秀承文提調李書九奉吏文謄錄十五卷槐院謄錄十二卷入來以次奉安于欌內訖上敎晩秀曰閣內所奉冊子及文蹟成出形止案好矣晩秀曰今日宣武祠奉審禮曹堂上當爲進去而臣與參判今俱入來參議在外不得進去矣上曰在外禮曹參議許遞前望單子入之使之先進去後謝恩出榻敎上出冽泉門朝宗門外乘輿入集成門還內諸臣以次退出
정조 24년
庚申五月初十日午時上御重熙堂右承旨入侍時行右承旨李魯春假注書尹鼎烈記事官李存秀洪奭周以次進伏訖上敎魯春曰禮曹參判尙在闕中乎魯春曰方在大報壇云矣命書傳敎曰祗拜奉室歷審敬奉閣藏弆萬曆前後事大文蹟周旋升降感慨阧切仍念麻都督當龍蛇之役提兵東出其功烈之盛與李寧遠相伯仲戰倭於恩津之野有丈人助戰卽野中石佛也甚異之鑄銅笠以加之行路至今指點咨嗟其孫舜裳與馮王諸人因難來投又與故相文貞公金堉論南方養蠶事其詳在於文貞日記而于今百有五十年之間都督後承或云流落湖南而未聞其的在何地令京外訪問必求其後承以聞上曰此傳敎卽送于禮參而馮王子孫之同爲出來時有何文蹟之可考者否此意使之聞達可也仍命退承史以次退出